വാക്സിനെടുക്കാത്ത സര്ക്കാര് ഉദ്യോഗസ്ഥര്ക്ക് നിര്ബന്ധിത അവധി നല്കി പഞ്ചാബ് തീരുമാനം 15 മുതല് അമൃത്സര്: കൊറോണ വാക്സിനെടുക്കാത്ത സര്ക്കാര് ഉദ്യോഗസ്ഥര്ക്ക് നിര്ബന്ധിത അവധി നല്കി പഞ്ചാബ് സര്ക്കാര്. ആരോഗ്യകാരണങ്ങളാല് അല്ലാതെ വാക്സിനെടുക്കാതിരിക്കുന്ന സര്ക്കാര് ജീവനക്കാരാണ് നിര്ബന്ധിത അവധിയില് പ്രവേശിക്കേണ്ടി വരിക. ഈ മാസം 15 മുതല് തീരുമാനം നടപ്പിലാക്കുമെന്ന് മുഖ്യമന്ത്രി അമരീന്ദര് സിംഗ് അറിയിച്ചു. കൊറോണയില് നിന്നും സംസ്ഥാനത്തെ രക്ഷിക്കാന് വേണ്ടിയാണ് ഇത്രയും കടുത്ത തീരുമാനമെന്ന് അമരീന്ദര് സിംഗ് പറഞ്ഞു. വാക്സിനെടുക്കാന് വിമുഖത കാണിക്കുന്നവരുടെ സംശയങ്ങള്ക്ക് വാക്സിനെടുത്തവര് വില നല്കേണ്ട കാര്യമില്ലെന്നും അമരീന്ദര് സിംഗ് കൂട്ടിച്ചേര്ത്തു. വാക്സിനെടുക്കാത്തവര് ആദ്യ ഡോസ് എടുക്കുന്നതുവരെ അവധിയില് പോകേണ്ടി വരും. വാക്സിനേഷനുമായി ബന്ധപ്പെട്ട് ഏറെ വ്യാജ പ്രചാരണങ്ങള് നടന്ന സംസ്ഥാനമാണ് പഞ്ചാബ്. ആദ്യഘട്ടത്തില് ഉള്പ്രദേശങ്ങളില് നിന്നുള്പ്പെടെയുളളവര് വാക്സിന് സ്വീകരിക്കാന് വിമുഖത കാണിക്കുകയും ചെയ്തിരുന്നു. നിരന്തരം പ്രചാരണ, ബോധവത്ക്കരണ പരിപാടികള് സംഘടിപ്പിച്ചാണ് സംസ്ഥാന സര്ക്കാര് ഇതിനെ ഒരു പരിധിവരെ മറികടന്നത്. നിലവില് 18 വയസിന് മുകളില് ഉളളവരില് 57 ശതമാനം പേര് ആദ്യ ഡോസ് സ്വീകരിച്ചവരാണ്. മറ്റ് സംസ്ഥാനങ്ങളില് ഈ നിരക്ക് ഇതിലും വളരെ ഉയരെയാണ്. 1.18 കോടി ആളുകളാണ് ആദ്യ ഡോസ് സ്വീകരിച്ചത്. 37.81 ലക്ഷം പേര്ക്ക് രണ്ട് ഡോസ് വാക്സിനുകളും നല്കിയിട്ടുണ്ട്.